Henrik Frandsen (M), 2024-09-10:
Tak for ordet, hr. formand.
I lighed med den tidligere ordfører kunne jeg også godt have tænkt mig, at man kunne have højdejusteret talerstolen lidt.
Det kan vi så ikke her.
Det kommer igen.
Vi er i gang med at førstebehandle finanslovsforslaget for 2025, og jeg har lige sådan et par bemærkninger omkring den.
Jeg synes, det er et godt finanslovsforslag.
Jeg synes, det er et finanslovsforslag, som jeg sagtens kan se vi kan skaffe et bredt flertal omkring.
Jeg synes også, det er en moderat finanslov, forstået på den måde, at der er gode moderate aftryk i den, og så er det frem for alt også et ansvarligt finanslovsforslag.
Det er også et udtryk for, at vi jo i Danmark har en bomstærk økonomi.
Vi har inflationen under kontrol, og vi er i den grad kommet ud af coronakrisen på en god og stærk måde og i virkeligheden også overraskende godt i forhold til nogle af de lande, vi sammenligner os med, altså nogle af vores nabolande, hvor man må sige at økonomien i den grad halter bagefter.
Jeg ved godt, vi har specielt medicinalsektoren, der virkelig bidrager voldsomt til det danske bruttonationalprodukt i de her år, men det er jo også en del af det danske erhvervsliv.
At begynde at tage det som et problem, at vi har en sektor, der boner bedre ud end gennemsnittet, synes jeg egentlig ikke man skal.
Det er bare et udtryk for, at vi har været i stand til at lave rammevilkår, der gør, at en virksomhed som Novo Nordisk og andre medicinalvirksomheder har kunnet udvikle sig og har kunnet innovere og skabe nye produkter i Danmark.
Vi har også en høj beskæftigelse.
Det bidrager også i den grad til vores velstand og til vores gode økonomi.
Vi har over 3 millioner beskæftigede i disse år.
Der er rekord, hver gang vi får nye beskæftigelsestal, og ud af dem er ca. 400.000 udenlandske medarbejdere.
Det er udenlandske medarbejdere, som i den grad er med til at sikre vores velstand.
Men alle de her positive ting gør jo ikke, at vi ikke har et samfund, der er presset på flere parametre.
Vi oplever, at vores velfærd er presset.
Vi oplever det ude i kommunerne.
Vi oplever, at vores klima er presset.
Vi oplever, at vores tryghed er presset, nok mest på baggrund af den mere håndgribelige utryghed omkring de ting, der foregår ude i verden.
Vi har en natur og en biodiversitet, der også er presset.
Det gør også, at det er vigtigt, at vi tør handle, og at vi tør blive ved med at handle, og det tør den her regering.
Hvis vi tager hele velfærdsområdet, gav vi i forbindelse med det, der hedder økonomiaftalen, som blev indgået med kommuner og regioner inden sommerferien, et pænt stort løft – jeg vil endda sige et meget stort løft – på 3,2 mia. kr.
Oven i det er det så toppet med 2,5 mia. kr. i likviditetsmuligheder.
Sådan er det også på det grønne område.
Der har vi også turdet lave det, og vi har endnu flere områder, hvor vi skal ind og reformere for at fremtidssikre vores samfund.
For vi skal til stadighed reformere, og hvorfor skal vi det?
Det skal vi, fordi hvis man kigger tilbage, har vi ikke haft den stærke økonomi, vi har i dag i Danmark, hvis ikke tidligere tiders folketingsflertal havde turdet føre en ansvarlig politik og lave nogle reformer, som sikrede den langsigtede økonomi.
Vi er også forpligtet til at prioritere indimellem, og en af de prioriteter, som jeg synes det er vigtigt, vi har lavet i det her finanslovsudspil, er, at vi tager fat i bureaukratiet.
Vi har besluttet, at vi vil reducere med 1.000 jobs.
Så kan man selvfølgelig diskutere, om det er for meget eller det er for lidt, men det er 1.000 jobs inden for den offentlige administration, og det er sker ved opgavebortfald.
Det vil sige, at det simpelt hen er nogle funktioner, der bliver fjernet.
Så kan man også diskutere, om det er de rigtige funktioner, men jeg synes, det er den rigtige måde at gøre det på.
For jeg tror, alle er enige om, at velfærd er vigtigere end administration.
Det er en meget letkøbt konklusion at komme med, og det er sådan nogle billige point, man scorer der, men vi er nødt til at se til, at vi til stadighed har medarbejdere nok til at sikre den velfærd, som er så vigtig for os.
Jeg bruger aldrig udtrykket varme hænder.
For i min tid som borgmester har jeg oplevet, at de medarbejdere, der mødte ind i f.eks. ældreplejen, ikke kun mødte ind med et par varme hænder; de mødte også ind med et hoved, der fungerede, og med et godt hjerte.
Så derfor synes jeg ikke, at man skal bruge udtrykket varme hænder.